যেহেতু সার্ভার সাইড এবং নেটওয়ার্কিং অ্যাপ্লিকেশনই আমাদের আলোচনা মুল উদ্দেশ্য তাহলে অ্যাপাচি ওয়েব সার্ভারের সাপেক্ষেই একটু আলোচনা করি। অ্যাপাচি হচ্ছে মাল্টি থ্রেডেড প্রোগ্রাম অর্থাৎ এর কাছে যখনই একটি রিকোয়েস্ট আসে তখনি সে একটি নতুন থ্রেড তৈরি করে। তাহলে কি দাঁড়ালো? যদি এরকম একটি থ্রেডে একটি ব্লকিং অপারেশন চলে তাহলে ওই থ্রেডে চলা প্রোগ্রামটি কিন্তু থেমে থাকবে এবং অযথাই সিস্টেমের মূল্যবান রিসোর্স দখল করে বসে থাকবে। যদিও আপাত দৃষ্টিতে এটিকে খুব বেশি সমস্যা মনে হয় না কিন্তু যদি ইউজারের সংখ্যা খুব বেশি বেড়ে যায় অর্থাৎ অনেক গুলো ক্লায়েন্ট যদি একটা অ্যাপাচি সার্ভারে রিকোয়েস্ট করে তাহলে কিন্তু অ্যাপাচি অনেক গুলো থ্রেড তৈরি করবে। আর প্রত্যেকটি থ্রেডে যদি কিছু ব্লকিং অপারেশন থাকে তাহলে সিস্টেমের সব রিসোর্স শেষ হতে সময় লাগবে না এবং ক্লায়েন্টরা রেসপন্সও পাবে না। এমনকি নতুন ক্লায়েন্ট রিকোয়েস্টও করতে পারবে না।